Sena frumsýnir íslensku myndina Falskur fugl á föstudaginn næsta , þann 19. apríl í Smárabíói , Háskólabíói , Laugarásbíói , Keflavík og Borgarbíói Akureyri . Falskur fugl fjallar um Arnald , 16 ára ungling sem verður fyrir gríðarlegu áfalli þegar hann kemur að eldri bróður sínum látnum eftir sjálfsmorð . Myndin er byggð á samnefndri skáldsögu Mikaels Torfasonar sem kom út árið 1997 og vakti mikla athygli . Handrit myndarinnar er eftir Jón Atla Jónasson ( Frost og leikverkið Djúpið sem samnefnd mynd Baltasars Kormáks var að hluta byggð á ) , en leikstjóri er Þór Ómar Jónsson sem hér sendir frá sér sína fyrstu mynd í fullri lengd . Sjáðu stikluna úr myndinni hér fyrir neðan : Falskur fugl gerist yfir jól , þegar svartasta skammdegið er ríkjandi á Íslandi og raunveruleikinn getur verið hvað hráslagalegastur . Í kjölfar sjálfsmorðs bróður síns má segja að veröld Arnalds hrynji og um leið tvístrar harmleikurinn fjölskyldu hans . Arnaldur höndlar ekki bróðurmissinn , situr uppi með fjölmargar spurningar en engin svör og leiðist út í óreglu sem á ekki eftir að bæta líf hans … Kvikmyndatökumaður myndarinnar er Christoph Nicolaisen sem á meðal annars að baki Óskarsverðlaunamyndina Toyland , en þeir Þór Ómar kynntust þegar þeir störfuðu saman að auglýsingagerð í Þýskalandi .